ועדת החוקה, חוק ומשפט, כנסת 23, פרוטוקול מספר 139, 2020-11-09 15:40

יעקב אשר: שלום רב, אני מתכבד לפתוח את הישיבה.

יעקב אשר: יש לנו השלמות קטנות מקודם.

יעקב אשר: הקראנו את ארבע התקנות.

יעקב אשר: בבקשה, היועץ המשפטי, תשלימו את הנקודות, שהוועדה תשמע ותדע.

גור בליי: כדאי לשמוע מעו"ד לילך וגנר ממשרד המשפטים שתגיד בכמה מילים על העבירות הפליליות.

גור בליי: נאכפים פה קנסות מינהליים, ויש פה כמה עבירות חדשות שלא היו קודם בתקנות.

יעקב אשר: יש לנו אישור מיושב-ראש הכנסת עד 16:30.

לילך וגנר: אגיד בקצרה לגבי העבירות הפליליות שבתיקונים 8 ו-9 היתוספו לתקנות.

לילך וגנר: העבירה הראשונה היא של המפעיל מתחם אירוח שפועלים בו מתקנים משותפים, בניגוד לתקנה שמתעסקת בצימרים – קודם היה 4, עכשיו 6, אבל עדיין קיים האיסור לשימוש במתקנים משותפים.

לילך וגנר: זה דבר שהעונש עליה: קנס 5,000.

לילך וגנר: פרט לכך, עבירה בתקנה 13(12א) לגבי התפילות.

לילך וגנר: בתקנות הקודמות היתה עבירה על תפילה עם אדם אחר במבנה.

לילך וגנר: כעת שונה הנושא הנורמטיבי לעשרה אנשים.

לילך וגנר: ועדיין נותרה עבירה של המתפלל יחד עם אנשים אחרים במבנה, בניגוד למה שכתוב בתקנה.

לילך וגנר: לגבי שטח שאינו מבנה, חלה מגבלת ההתקהלות וההוראות שקשורות לכך.

גור בליי: גם פה זה סוג של עבירת התקהלות בבית הכנסת.

גור בליי: האדם הראשון שנכנס לבית הכנסת לא אחראי לזה שנכנסו 10 או 11 אנשים אחריו.

גור בליי: במובן זה אנחנו דומים למצב של התקהלות שבו העבירה היא רק על סירוב להוראת שוטר לפיזור התקהלות ולא על עצם ההתקהלות.

גור בליי: פה זה עבירת התקהלות בבית כנסת.

לילך וגנר: נכון.

לילך וגנר: בעצם גם העבירה הקודמת היתה סוג של עבירת התקהלות, המתפלל עם אדם אחר.

לילך וגנר: כרגע היא הוקלה, במידה מסוימת כי אפשר 10 אנשים.

גור בליי: נכון שיש פה הקלה במובן הזה שקודם בתי התפילה בכלל היו סגורים ועכשיו הם פתוחים.

גור בליי: אבל יש הבדל בין זה שלאדם יש הבחירה להיכנס למקום שהוא יודע שאסור לו להיכנס להתקהלות.

יעקב אשר: גברתי היועצת המשפטית, אני רוצה להציע.

יעקב אשר: אנחנו לא יכולים לשנות את זה כאן ולהוסיף, אבל אני מציע שבתקנות הבאות תשנו את ההגדרה פה אחת להגדרה אחת, משהו כמו איקוויוולנטי למניעת התקהלות או פיזור התקהלות.

יעקב אשר: משהו מהסוג הזה, שהשתמשתם בזה כמה פעמים, ולא עצם, כי יכול להיות שעשרה אנשים התפללו, פתאום הגיע 11 ובאותה שנייה מגיע שוטר, ומתחיל לקנוס את האנשים, ולא משנה אם זה במסגד או בבית כנסת או לא יודע איפה.

יעקב אשר: אני חושב שצריך, גברתי היועצת המשפטית של משרד הבריאות ומשרד המשפטים, שהדבר הזה ישונה.

גור בליי: אפשר פשוט לא לאשר את העבירה הזו, ואז יחול האיסור הכללי של ההתקהלות.

גור בליי: סירוב להוראת שוטר לפזר התקהלות.

גור בליי: זו גם ההבנה שלכם?

לילך וגנר: בנושא של בתי כנסת, אין באמת פונקציה כזאת שמי שמפעיל את המקום יכול לשלוט על הכניסה של האנשים – נניח, כמו בעסקים ובמקומות אחרים.

לילך וגנר: זה יוצר קושי שמתן המענה שלו באמצעות העבירה הפלילית הזאת.

לילך וגנר: אני מציעה שמשרד הבריאות יסביר את ההיגיון שבעבירה.

יעקב אשר: בבקשה.

מיכל גולדברג: בתיקון מס' 8 – עד תיקון 8 אפשר היה להתפלל בבית כנסת אך ורק בשטח הפתוח.

מיכל גולדברג: אסרנו על תפילה במבנה.

מיכל גולדברג: אחת ההקלות שאפשרנו - כמו בהתקהלות רגילה, תהיה אפשרות של 10 אנשים במבנה.

יעקב אשר: והענישה פה היא כמו בהתקהלות רגילה?

מיכל גולדברג: לא.

מיכל גולדברג: אנחנו לא מדברים פה על סעיף 4, סעיף ההתקהלות, אלא על סעיף תפילה בבתי כנסת, סעיף 10 לתקנות, שמתייחס לבתי כנסת כמקום פתוח לציבור, ואז אנו לא מדברים על התקהלות אלא מדברים על תפוסה במבנה, שלא תהיה יותר מעשרה אנשים כמו שלמשל, לגבי חנויות רחוב קבענו תפוסה של עד 4 אנשים ולגבי מקומות אחרים קבענו תפוסה של אדם לשבעה אנשים.

מיכל גולדברג: כלומר אנחנו לא עוסקים פה בהוראת ההתקהלות שמוסדרת בסעיף 4 אלא בהוראה של תפוסה בבית כנסת, בבית תפילה.

יעקב אשר: אבל זה נכנס גם בתוך התקהלות.

יעקב אשר: זה לא משנה.

יעקב אשר: אם הפסיקו להתפלל ועומדים ומדברים – זה התקהלות מעל עשרה, וזה לא מותר.

אוסאמה סעדי: יש ההצעה של כבוד היושב-ראש .

אוסאמה סעדי: תשקלו את זה.

יעקב אשר: אני מציע שנבטל את הסעיף הזה.

יעקב אשר: תתקנו אותו בזמנכם החופשי.

יעקב אשר: בזה שאני מבטל, אני לא גורם שאין אכיפה בכלל.

יעקב אשר: יש אכיפה רגילה, אבל האכיפה המסוימת הזו, שננקטה רק בבתי תפילה, לדעתי לא ראויה.

יעקב אשר: זו הצעתי לוועדה.

אוסאמה סעדי: מה עם מתחמי קניות?

יעקב אשר: נגיע לזה.

גור בליי: האכיפה של הסירוב לפיזור התקהלות עדיין תהיה קיימת בהקשר הזה?

לילך וגנר: לעמדתי כן מאחר שתקנה 4 חלה, אבל יכול להיות שנצטרך- - -

יעקב אשר: אז תתקנו את זה.

יעקב אשר: גם בערב שבת אתם יודעים לתקן.

לילך וגנר: אני לא רואה את התקנות כסותרות את האפשרות של שוטר לפזר התקהלות גם בבתי כנסת, ואם אנשים יסרבו לפיזור הזה תהיה עבירה של הפרת הוראת שוטר לפיזור.

גאל עזריאל: נבהיר שהעבירה על התקהלות חלה גם עכשיו.

גאל עזריאל: היא קיימת ולא התבטלה.

גאל עזריאל: היא מוגנת בחוק ולכן ממשיכה להתקיים.

ניצן הורוביץ: איזה סעיף זה?

גור בליי: זה תקנה 10א, בנוסח המשולב.

גור בליי: מבחינת התיקונים, זה בתיקון מס' 8.

יעקב אשר: אני מבקש שתמשיכי להסביר.

יעקב אשר: אני מבקש שבינתיים תכין להצעת החלטה את זה - אם יצביעו, כל אחד לפי מצפונו.

יעקב אשר: בבקשה.

לילך וגנר: בנוסף, יש עבירות חדשות על נושא אירועים.

לילך וגנר: תקנה 11א קובעת איסורים מסוימים שקשורים לארגון אירוע.

לילך וגנר: זה תקנה חדשה שנובעת מסעיף 9 לחוק המסגרת שמאפשר להגדיל אירועים, והיא נועדה לטפל בנושא הבעייתי של האירועים לאור הסכנה בהדבקה באירועים המוניים.

לילך וגנר: זו גם הסיבה שיש סעיף 6 לחוק המסגרת.

לילך וגנר: עד כה טיפלנו בנושאים האלה במסגרת התקהלויות, והממשלה החליטה לטפל באופן קונקרטי בתקנה נפרדת, 11א.

לילך וגנר: יש שלוש עבירות שמתקשרות לאיסורי אירועים - עבירות מינהליות עם קנס של 5,000 שקל.

לילך וגנר: אומר אותם בקצרה – גור פירט אותם קודם – מפעיל מקום ציבורי או עסקי שמתקיים בו אירוע, כל אירוע, יש איסור על כך.

לילך וגנר: מחזיק של מקום, אם מתקיים בו אירוע אסור - יש אירועים אסורים לגמרי ויש אירועים במגבלת 20 אנשים בשטח פתוח, ו-10 אנשים בשטח סגור.

לילך וגנר: על עבירה של מחזיק במקום שמתקיים בו אירוע יש גם עבירה של 5,000 שקל.

לילך וגנר: זה יכול להיות אירוע שאסור בכלל כמו כנס או פסטיבל או אירוע מותר כמו חתונה או מסיבה, שמספר האנשים חורג מהמספר המותר.

לילך וגנר: האחריות היא על מחזיק המקום, ואם שוטר או פקח רואים אירוע כזה, הם יכולים לתת קנס במקום לאותו מחזיק של מקום.

לילך וגנר: אני מזכירה מה שגור אמר קודם – אין לשוטר או לפקח סמכות כניסה למקום מגורים בלי צו, לפי הסמכויות שנתונות בחוק המסגרת.

לילך וגנר: העבירה השלישית קשורה לנותני שירות לאירוע.

לילך וגנר: זה כמו תקליטן או קייטרינג או מפעיל בר אקטיבי או צלם וכו'.

לילך וגנר: פה סייגנו את העבירה הפלילית למצב שבו נותן השירות נמצא באירוע ורואה שמספר האנשים עולה על מספר האנשים המותר.

לילך וגנר: במצב כזה אפשר להטיל קנס.

לילך וגנר: אם הוא לא נוכח באירוע, לא ניתן להטיל את הקנס.

לילך וגנר: זה סוג של פשרה שעשינו כדי שזה יתאים להיות עבירה מינהלית.

לילך וגנר: יש העבירה הנוספת מתיקון 9 שדיברתם עליה לגבי חנות רחוב.

לילך וגנר: המפעיל של המקום מאפשר שיהיו בה יותר מ-4 אנשים, כאשר האיסור מדבר על 4 לקוחות.

יואב סגלוביץ': זו גזירה שווה בין הצלם שהגיע לאירוע, ואין לו אחריות ממש על מה שקורה, לבין מפעיל של מקום, שעושה את זה בניגוד לכללים בכלל, לבין מישהו שיש חריגה בשני אנשים, וכולם תחת אותה מטרייה פלילית אחת.

יואב סגלוביץ': אני חושב שזה לא מידתי לגמרי.

יואב סגלוביץ': אם נתת את הדוגמה של הצלם, זה בכלל מופרך.

יואב סגלוביץ': למה להטיל עליו את העונש שמטילים על בעל המקום?

יואב סגלוביץ': אני לא מכיר שיטה כזו של עבודה.

יואב סגלוביץ': בסוף זו עבירה פלילית.

יואב סגלוביץ': מקצועית זה פשוט לא נכון.

עופר כסיף: לי יש הסתייגות יותר עמוקה מזה.

עופר כסיף: בכלל, יש לי התנגדות לכך שמכניסים לכאן באופן גורף מופע בידור ומופע אומנות.

עופר כסיף: למה צריך להוציא את זה לגמרי ולא לאפשר את זה בכלל?

עופר כסיף: למה לא לאפשר את זה במסגרת התו הסגול?

יעקב אשר: זו שאלת מהות, על עצם ההחלטות והתקנות.

עופר כסיף: ברור.

לילך וגנר: על עצם האיסור אני מציעה שמשרד הבריאות ישיב.

לילך וגנר: לגבי העבירה הפלילית, היתה מחשבה – איני יודעת אם היא תקרה – שיהיה תיקון לחוק המסגרת והקנסות יעלו, ואז יהיה דירוג בהתאם לסטייה ממספר המשתתפים המותר, משהו צופה פני עתיד.

לילך וגנר: כרגע אנחנו מדברים על מספרים מאוד קטנים.

לילך וגנר: שוב – בשאיפה, כפי שהוצג על-ידי משרד הבריאות- - -

יואב סגלוביץ': אבל עכשיו אנחנו מביאים את התקנה הזאת.

יואב סגלוביץ': זאת לא תשובה.

יואב סגלוביץ': אתם מדברים על משהו עתידי.

יואב סגלוביץ': זה מופרך.

ניצן הורוביץ: אני רוצה לחדד את השאלה של ידידי חבר הכנסת כסיף – 4א אומר:

ניצן הורוביץ: 10 בסגור, 20 בפתוח.

ניצן הורוביץ: למה הוספתם את 11א, שזה מין איסור כולל על לא יארגן אדם ולא ישתתף בכנס, באירוע ספורט, בפסטיבל, במופע בידור, במופע אומנות בכלל?

ניצן הורוביץ: למה, אם זה עד עשרה בחדר סגור ו-20 בפתוח, למה אי אפשר להגדיר?

ניצן הורוביץ: להציג כמה תמונות בחדר.

ניצן הורוביץ: מה ההיגיון?

עופר כסיף: בהתאם לתו הסגול – אם יש אולם גדול, ודאי אם הוא פתוח.

ניצן הורוביץ: אתם פה דברים כאלה, מופע אומנות – אם עומדים בכללים - קבעתם כלל הגיוני, אבל דברים כאלה – מופע אומנות, אם עומדים בכללים- - -

אוסאמה סעדי: לא רק מופע אומנות.

אוסאמה סעדי: התרתם מבחני נהיגה מעשיים, שזה 1 על 1, אבל מבחני תיאוריה אין.

אוסאמה סעדי: למה אי אפשר 5 שיעשו מבחני תיאוריה?

אוסאמה סעדי: 10 מותר.

קארין אלהרר: אני לא מבינה את העמדה של לילך.

קארין אלהרר: משרד המשפטים אישר כזה דבר?

קארין אלהרר: איך אתם מוציאים חוות דעת משפטית כזו?

גאל עזריאל: הדברים נבחנו על ידי המשנה ליועץ המשפטי לממשלה לעניינים פליליים, עמית מררי.

גאל עזריאל: היא אישרה את העניין.

קארין אלהרר: זה לא מניח את הדעת.

קארין אלהרר: ועל הסנקציות.

קארין אלהרר: איך גם הצלם, גם בעל המקום וגם המפעיל באותו- - -

ניצן הורוביץ: 10 ו-20.

יעקב אשר: היא עונה לה תשובה.

קארין אלהרר: אולי נבקש מעו"ד מררי שתבוא להסביר את זה.

קארין אלהרר: כי אם זו התשובה, אני לא מבינה אותה.

גאל עזריאל: מובן לנו שיש הבחנה בין מפעיל המקום, שוודאי נוכח, לבין מי שנותן את השירות – הצלם, התקליטן או כל אדם אחר שמעורב באירוע.

גאל עזריאל: אבל הדברים נבחנו לעומק על-ידי המחלקה הפלילית- - -

יואב סגלוביץ': אנחנו רק נראים טמבלים.

יואב סגלוביץ': הבנו שנבחנו לעומק.

יואב סגלוביץ': לא מקבל את הבחינה לעומק, מתנגד לתפיסה המשפטית שלכם, ורוצה שמי שאמר את זה, יתמודד עם מה שאני אומר לו.

גאל עזריאל: תנו לה והיא תסביר, כי היא המומחית לזה.

יואב סגלוביץ': לקבל תשובה שזה נבחן, זה לא תשובה.

יואב סגלוביץ': בבקשה.

לילך וגנר: לא אמרתי שהנושא הזה נבחן ואישרנו אותו ולכן זה בסדר.

לילך וגנר: ניסיתי להסביר את הרציונל.

לילך וגנר: שימו לב ש-א' וב' אינם מופללים.

לילך וגנר: אין הפללה על ארגון אירוע.

לילך וגנר: אין הפללה על השתתפות באירוע.

לילך וגנר: יש הפללה על שלוש נקודות שבהן חשבנו שראוי להפליל, ואתם מתווכחים כרגע, לפי הבנתי, עם הנקודה השלישית.

לילך וגנר: אין לכם התנגדות לכך שהמפעיל של מקום ציבורי או עסקי יישא באחריות אם יש שם אירוע, ואין לכם התנגדות שמחזיק של מקום שמתקיים בו אירוע, יישא באחריות.

לילך וגנר: הטענה שלכם נודעת לקנס שמוטל על נותן שירותים.

לילך וגנר: בהקשר הזה משרד הבריאות אמר – וקיבלתי את טענתם – שהנושא של אירועים הוא קריטי ליציאה מהסגר, קריטי לכך שהתחלואה לא תעלה.

לילך וגנר: יש לנו נתונים שמבססים את הנושא של הדבקה באירועים.

לילך וגנר: לכן זה נושא מאוד חשוב.

לילך וגנר: יש לנו נותני השירותים שמאפשרים את קיום האירועים האלה.

לילך וגנר: נותן שירותים מונע את האפשרות לעשות אירוע.

לילך וגנר: אם נותן שירותים לא ייתן שירות לאירוע, רוב הסיכויים שלא יהיה אירוע.

לילך וגנר: יש לנו פה מונע שמרוויח כלכלית מהאירוע הזה, שהוא פסול ויוצר הדבקה ולכן ראוי להטיל עליו סנקציה.

לילך וגנר: האם לדעתכם 5,000 שקל זה סנקציה גבוהה?

לילך וגנר: השאלה היא כמה מרוויח קייטרינג לאירוע, כמה מרוויח צלם לאירוע.

לילך וגנר: אם בעיניכם הקנס לא ראוי, אשמח לשמוע, אבל למה אתם חושבים שלא סביר להטיל קנס על נותן שירותים לאירוע?

יואב סגלוביץ': אומר לך מדוע.

יואב סגלוביץ': אני אומר את זה בהרבה מקומות – כדי שתגידו משפטית שזה כך אתם צריכים הוכחות מעשיות סטטיסטיות ממשרד הבריאות.

יואב סגלוביץ': אין לכם ההוכחות האלה.

יואב סגלוביץ': להשית אותו גובה של קנס גם על בעל האירוע, גם על בעל המקום וגם על צלם זה לא מידתי.

יואב סגלוביץ': את אומרת: ככה אמר משרד הבריאות, אז עם כל הכבוד למשרד הבריאות, לא קונה.

יואב סגלוביץ': ואם תגידו לי שזה מידתי, אותו דבר כי שאלת המידתיות היא לא של משרד הבריאות אלא של משרד המשפטים.

לילך וגנר: גובה הקנסות שמוגבל כרגע ל-5,000 שקל הוא לא תמריץ כלכלי נכון בהקשר של אירועים, שאנחנו מדברים על מאות אלפי שקלים.

לילך וגנר: לכן 5,000 הוא לא סכום גבוה למפעיל.

לילך וגנר: אני מסכימה אתכם שהסכום למפעיל צריך להיות גבוה מהסכום לנותן שירות.

לילך וגנר: כרגע לא היתה לנו אפשרות לדרג.

לילך וגנר: יצאנו מנקודת הנחה אולי מוטעית שתעבור הצעת החוק של החמרת הקנסות ואז יהיה דירוג.

לילך וגנר: אם בעיניכם קנס של 5,000 שקל הוא לא מידתי לנותן שירותים ויש קנס נמוך יותר, אשמח לשמוע.

לילך וגנר: אני כן חושבת שנכון להטיל עליהם את האחריות בהקשר הזה.

אוסאמה סעדי: מה קורה עם מתחמי קניות?

גור בליי: גם בחוק כתוב:

גור בליי: קנס לא יעלה על 5,000.

גור בליי: יש קנסות של 2,500 בהקשרים מסוימים.

לילך וגנר: נכון.

לילך וגנר: יש לזכור שהקנסות האלה חלים על כל המקומות, כולל עסקים מאוד קטנים.

לילך וגנר: פה אנו מדברים על אירועים שבדרך כלל הרווח הכלכלי בהם הוא גדול, הם מרוויחים הון תועפות.

אוסאמה סעדי: אדוני היושב-ראש, יש עוד רבע שעה.

אוסאמה סעדי: אנחנו רבע שעה מדברים על זה.

אוסאמה סעדי: הנקודה העיקרית – מתחמי קניות.

יעקב אשר: פתחתי את הדיון עם זה שיש כמה השלמות שהיועץ המשפטי ביקש שנדון בהן, נקודה.

יעקב אשר: סיימנו את זה.

אלי אבידר: אנחנו רוצים להגיע למליאה.

יעקב אשר: סיימתם?

גור בליי: זו החלטה של הוועדה.

קארין אלהרר: אפשר להפריד בין הסעיפים?

יעקב אשר: אני לא רוצה שיהיה מצב שלא יהיה שום סעיף שחל על זה.

יעקב אשר: תבדקו.

יעקב אשר: אם הייתי יודע לקרוא לעבירה כזו על אלף, אלפיים שקל – זה הכול מינהלי.

יעקב אשר: זה לא פלילי.

גור בליי: הוועדה לא יכולה לשנות את הסכום.

גור בליי: הוועדה יכולה לומר שהיא לא מאשרת את הקנס של נותן השירות ושהממשלה תביא את זה עם קנס יותר נמוך.

יעקב אשר: אני מבקש חמש דקות הפסקה.

יעקב אשר: תודה.

יעקב אשר: אני מחדש את הישיבה.

יעקב אשר: דיברנו כאן על הנושא של לא להחריג את החנויות הפתוחות לקהל.

יעקב אשר: אני מבקש שתציע נוסח.

יעקב אשר: אני מבקש שכל אחד יצביע לפי מצפונו.

יעקב אשר: היינו כאן בישיבה, שמענו את הדברים.

גור בליי: הנושא של האיסור על מתחמי הקניות הפתוחים היה בהתחלה בתיקון מס' 9 ואז עשו שינוי נוסח.

גור בליי: ברור שהוועדה יכולה לא לאשר את התיקון לתיקון, ואז היא נשארת עם ההגדרה שהיתה שאלה של עמימות לגביה בתיקון מס' 9.

גור בליי: אנו סבורים, שלאור העובדה שבחוק הסמכויות בסעיף 4 כתוב, שהוועדה רשאית לאשר את התקנות כולן או חלקן, ולא לאשרן, במקרה הזה אנו חושבים שאפשר לא לאשר את החלק שבעצם מחריג מההחרגה את הנושא של החנויות, כלומר איך זה בנוי- - -

אלי אבידר: מה השגת בזה?

גור בליי: איך שזה בנוי כרגע, כתוב: מותר לפתוח חנויות רחוב, ואי אפשר לפתוח 1, 2, 3.

גור בליי: אנחנו חושבים שאחד מהחלקים בהקשר הזה, זה החרגה של מתחמי קניות פתוחים.

גור בליי: אתה יכול לומר: אני מאשר את הפתיחה של חנויות הרחוב, אני מאשר את זה שלא ייפתחו הקניונים, השווקים, הירידים, אבל אני לא מאשר את ההחרגה של מתחמי הקניות הפתוחים.

גור בליי: בהקשר הזה אנו סבורים שזה נובע גם מהפשט של הכתוב – כולן או חלק, וגם מהתכלית של העניין.

גור בליי: אתה מאשר את תיקון מס' 9, ורק מחריג את החלק שאוסר על הפתיחה של מתחמי הקניות הפתוחים.

גור בליי: לפי זה, הנוסח הוא כך: לפי מה שהוועדה ביקשה, דבר אחד יהיה לא לאשר את תקנות סמכויות מיוחד להתמודדות עם נגיף הקורונה החדש, הוראת שעה, הגבלת פעילות והוראות נוספות, תיקון מס 9, תיקון – זה אחת.

גור בליי: שתיים, לאשר את תקנות סמכויות מיוחדות, הגבלת פעילות והוראות נוספות, תיקון מס' 9, למעט המילים: בקניון שאינו מקורה הכולל עשרים חנויות או בתי עסק לפחות, בסעיף 2(1) לתיקון.

גור בליי: ואז התקנה תיקרא: כך שמותרת פעילות של חנות רחוב למעט חנות הפועלת בקניון מקורה, בשוק קמעוני או ביריד.

קארין אלהרר: אין לנו אופציה כזו.

יעקב אשר: בבקשה.

מיכל גולדברג: היועץ המשפטי לממשלה יציג את עמדתנו המשפטית.

מיכל גולדברג: לדעתנו, ההצעה של היועץ המשפטי לוועדה אינה אפשרית מבחינת החוק.

שי סומך: לגבי תיקון מס' 9, השאלה אם יש סמכות לוועדה, אם לדעת הייעוץ המשפטי לממשלה יש סמכות לוועדה לאשר פתיחה של חנויות ביג.

שי סומך: הובאה בפני רז נזרי, המשנה ליועץ המשפטי לממשלה, והוא סמכות שאין סמכות לוועדה.

שי סומך: מה שהובא בפני הוועדה זה פתיחת חנויות רחוב שאינן בקניון ולא במתחם קניות.

שי סומך: הוועדה יכולה לאשר או לא לאשר.

שי סומך: נושא חנויות ביג לא הובא בפני הוועדה – חנויות ביג היו סגורות לפני התקנת התקנות.

אלי אבידר: לא נכון.

שי סומך: הממשלה לא מציעה שום שינוי נורמטיבי לגבי חנויות הביג.

קארין אלהרר: היא מציעה לגבי החנויות.

יעקב אשר: בסבב הקודם, כשהיו חנויות, היה הבדל בין קניונים לחנויות.

יעקב אשר: בחנויות לא היה הבדל בין המרכזים לחנויות הרחוב, ובלבד שפונים לרחוב.

יעקב אשר: לכן היתה תמוהה ההחלטה המפא"יניקית, כמו שקראו לזה פה פקידי המדינה – לא אני.

יעקב אשר: לא אני קראתי לזה פשרה מפא"יניקית.

יעקב אשר: אני מציע להעלות את זה להצבעה.

יעקב אשר: אתה שלם עם זה?

יעקב אשר: את הנוסח שהוקרא על-ידי היועץ המשפטי.

יעקב אשר: מי בעד?

יעקב אשר: מי נגד?

יעקב אשר: הצבעה בעד – 4 נגד – 8 אושר.

קריאה: רביזיה.

יעקב אשר: אני נמנע.

גור בליי: עכשיו יש תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות והוראות נוספות) (תיקון מס' 7), התשפ"א-2020.

גור בליי: החלק שלא אושר עדיין על-ידי המליאה.

גור בליי: יש חלק שאושר על-ידי המליאה.

גור בליי: זה רק הארכת תוקף, החלק הנותר.

יעקב אשר: מי בעד הארכת תוקף?

יעקב אשר: מי נגד?

יעקב אשר: הצבעה בעד – 9 נגד – 4 אושר.

גור בליי: תיקון מס' 8.

גור בליי: רוצים להוריד את הנושא?

יעקב אשר: הנושא הראשון שדיברנו עליו.

יעקב אשר: לא רק זה שאסור להתקהל או להתפלל עשרה אנשים – הוסיפו עוד משהו, בלי קשר.

יעקב אשר: לא צריך דבר כזה.

יעקב אשר: גם אם התפללת עשרה אנשים, והגיע עוד אחד פתאום, בשנייה שהגיע שוטר יכול לתת לכל אחד מהם קנס של 5,000 שקל, וזה שינוי שלא היה קודם, שאפשר גם ככה לתת קנסות ואפשר למנוע תפילה.

יעקב אשר: נוריד רק את זה ונאשר את השאר.

יעקב אשר: יש גם הנושא של השירות.

יעקב אשר: השאלה מה זה אומר.

יעקב אשר: נותני שירות זה חדש?

יעקב אשר: זה לא היה קודם?

יעקב אשר: אם לא היה קודם, תוריד גם את זה.

מיכל גולדברג: בגלל הבעיה המאוד משמעותית של האירועים- - -

יעקב אשר: אז למה 5,000?

מיכל גולדברג: הממשלה אמורה לאשר היום בקריאה ראשונה הצעת חוק שאמורה להעלות את הקנסות.

מיכל גולדברג: ביקשנו להגדיל את הקנסות על אירועים.

מיכל גולדברג: אולי נותן שירות נשאיר 5,000 ועל מארגן האירוע נגדיל ל-10,000.

מיכל גולדברג: 5,000 מבחינתנו זה המינימום.

מיכל גולדברג: מדובר בתקלה מאוד משמעותית, בהתקהלויות.

מיכל גולדברג: זה מקור ההדבקות.

מיכל גולדברג: זה מה שיאפשר לנו- - -

יעקב אשר: הוא דיבר על זה שחייב להיות הבדל.

יואב סגלוביץ': 5,000 שדיברתי זה לא על בעל המקום, לא על המחזיק, אלא על השלישי.

יעקב אשר: זה לא יעלה.

יעקב אשר: יש הבדל בין מפעיל לבין זה.

יואב סגלוביץ': הצלם עדיין יהיה 5,000.

יואב סגלוביץ': בעל המקום יהיה 20,000.

יואב סגלוביץ': הגיעו התקנות לפה?

יואב סגלוביץ': אנחנו מדברים על משהו עתידי?

יעקב אשר: לא.

יואב סגלוביץ': אני יודע שמגיע באיחור.

גור בליי: אנו מציעים לאשר את התקנות למעט התיקון הזה.

גור בליי: שוב - תיקון מס' 8, ההצעה היא לאשר תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות והוראות נוספות), תיקון מס' 8, שהוועדה תאשר את זה למעט העבירה הפלילית, הקנס המינהלי על הנושא של תפילה במספר החורג מאיסור ההתקהלות הכללי בבתי תפילה.

גור בליי: עדיין יהיה איסור ההתקהלות הרגיל.

גור בליי: הקנס המנהלי הזה – לאשר תיקון מס' 8 למעט סעיף 7(2) וגם לא להאריך את הקנס המינה

גור בליי: לי שמנוי בפרט 12א לתוספת השלישית שבא יחד אתו.

יעקב אשר: מי בעד?

יעקב אשר: אם לא, זה עולה למליאה.

גור בליי: אני מדבר על סעיף 7(2).

יעקב אשר: אני רוצה לאשר את תקנות 8, שלא אישרנו אותן, ואם לא נאשר היום - נתת ארכה שלושה ימים – זה יצטרך לעלות למליאה ואז שוב יהיה דיון אישי.

יעקב אשר: היועץ המשפטי יסביר.

גור בליי: בדרך כלל אנחנו מאשרים את התקנות בכללותן.

גור בליי: פה יש שתי תקנות שעלתה לגביהן התייחסות של חברי הוועדה, שלא רצו לאשר אותן.

גור בליי: האחת היא סעיף 7(2) לתקנות שמאפשר הטלת קנס, קובע עבירה על תפילה בבית תפילה מעבר למגבלת ההתקהלות, שבאופן כללי – עד עכשיו היה איסור בכלל להתפלל בבתי תפילה.

גור בליי: פה בתיקון מתירים את זה, וקובעים מגבלה של מגבלת ההתקהלות הרגילה של עשרה אנשים.

גור בליי: קבעו פה גם עבירה מיוחדת, אם מספר האנשים עולה על עשרה.

גור בליי: ההצעה פה היא לא לאשר את סעיף 7(2) לתיקון, ואז יחול על זה איסור ההתקהלות הרגיל.

גור בליי: לא תהיה עבירה ספציפית על זה.

גור בליי: זה אחת.

גור בליי: דבר שני שהוצע – לא לאשר את התקנה שעניינה קביעת עבירה פלילית על נותן שירות באירוע.

גור בליי: אני מציע, שנצביע בנפרד על כל אחד מהרכיבים האלה, ובסוף על התיקון בכללותו.

יעקב אשר: אני מציע, לפי הנוסח של היועץ המשפטי שאמר עכשיו, אנו מאשרים את סעיף 8 למעט התיקון הספציפי על הדבר הנוסף שנוסף, שאין לו תכלית כי הוא קיים היום.

יעקב אשר: מעבר להתרסה זה שום דבר.

יעקב אשר: אני אומר גם לממשלה שצריך לבוא תיקון בנושא הזה של הבדל בין מפעיל אירוע ונותן שירות באירוע.

יעקב אשר: את זה נעשה בתקנות הבאות.

יעקב אשר: אני מבקש מכם לקחת את זה בחשבון כבר עכשיו.

גור בליי: אני מציע שנצביע בנפרד.

גור בליי: אני מציע שהוועדה תדון על לאשר תיקון מס' 8 למעט סעיף 7(2) ופרט 12א- - -

יעקב אשר: מי בעד התקנות?

יעקב אשר: מי נגד?

יעקב אשר: מי נמנע?

יעקב אשר: הצבעה בעד – 5 נגד – 2 נמנעים - 1 אושר.

יעקב אשר: התקבל.

גור בליי: עכשיו אני מעלה לאישור הוועדה את אותו סעיף שמאפשר אכיפה עונשית, סעיף 7(2), שקובע עבירה פלילית על תפילה במבנה במספר שחורג מעשרה אנשים.

גור בליי: אם לא מאשרים את זה, במקום קנס של 500 על כל מי שמתפלל יותר מעשרה אנשים בבית תפילה, יחול איסור ההתקהלות הכללי ששם יש קנס של 1,000, אבל רק אם השוטר אומר לך: אתם מתקהלים יותר מדי – אז יחול הקנס.

גור בליי: עכשיו השאלה היא מי בעד לאשר את העבירה הפלילית הזאת של סעיף 7(2).

גור בליי: מי שמצביע בעד, מצביע בעד קביעת העבירה, בעד הקנס של 500.

גור בליי: מי שמצביע נגד – מוריד את הקנס.

גור בליי: ואז יש רק העבירה הכללית.

יעקב אשר: מי בעד התיקון הזה - ירים את ידו.

יעקב אשר: מי נגד?

יעקב אשר: מי נמנע?

יעקב אשר: הצבעה בעד – 0 נגד – 6 נמנעים - 1 לא אושר.

יעקב אשר: לא אושר.

יעקב אשר: תודה רבה, הישיבה נעולה.